- Sakaryas
- <
- 11
- >

11
No Kaābak Dan Maranggas a Magtoray
1 Iwangan mo saw pantaw mo, mo Lebanon
tan temtemen san apoy kayokayo mo a sidro.*11:1 Siraw kayokayo a sidro do tana a Lebanon, ki matotohos kan rarakoh sa a kayo kan naosar sa a pinamatnek so Timplo.
2 Magdongdong-aw kamo, inyo a kayokayo a saleng,†11:2 Iyaw kayo a saheng, ki gagāngay a kayo do Lebanon. Oyod aba a rakoh mana mabalor a akmas sidro.
ta no kayokayo a sidro, ki nalba dana sa.
On, siraw madayag saw a kayokayo, ki nararayaw dana sa.
Magdongdong-aw kamo, inyo a mapapateg a kayokayo a logo do tana a Basan,
ta nakayowan danaw matokpohaw a kakahasan!
3 Adngeyen nyo maynyinaya katanyis dan magpaspastor,‡11:3 Iyaw chakey na batahen, ki “magtotoray”.
ta nabo danaw mabaknang a pasto da.
Adngeyen nyo ngernger dayan lion,
ta nararayaw danaw bongbongro saw do payahosongan do Jordan.
No Dadwa Sa Magpaspastor
4 Nyaw binata no ĀPO a Dyos ko dyaken a kāna, “Mayparin ka pastor dan arban saya a nairanta dana maparti. 5 Partyen da san gomātangaw kan madōsa saba. Siraw akin dyiraw a mangilāko sira batahen da, ‘Madaydāyaw si ĀPO, mabaknang kami na!’ Aran siraw mismo a mangipastor dyira, chināsi da saba.”
6 Nyaw binata ni ĀPO a kāna, “Apabaw kāsi ko so tawotawo sa do tanaya. Paysin-iipsoken ko saw tawotawo, as ipaitoray ko sa dyirad magtotoray da. Rarayawen danchiw tana no nya sa magtotoray, kan isalākan ko saba yapo do kakamay dan mangpalidyat saya dyira.”
7 Siraw gomatgātangaw kan maglaklāko so karniro, tangdanan da yaken a si Sakaryas, kan nayparin ako a pastor dan karniro saw a nairanta a maparti. Nanghap ako so dadwa sarokod. Iyaw asaw, pinangaranan ko so Parābor. As iyaw asaw, ki Tonos, kan inaywanan ko arban saw. 8 Do irahem no asa kabohan, pinaksyat ko saw tatdo saw a magpaspastor. Chinaōma ko na sa kan inipsok da pa yaken.§11:8 Do kadwan a manoskripto, ki bata na a “Siraw karniro mangipsok dyaken.” 9 Dawa, nyaw binata ko dyira a kon ko, “Yaken pabaw mangipastor dyinyo. An myan madiman bāli. An myan mararayaw bāli. An myan makalasat nolay ko sa maysintatabtab.”
10 Sinpangan na, inhap ko sarokod kwaw a pinangaranan ko so Parābor, as nakapotot ko sya tan pangipaboyan ko sya a rarayawen ni ĀPO nakapachitōlag na dyirad nasnasyon saw. 11 Dawa do dāwri a araw, naibabawi danaw nakapachitōlag kwaw dyira. Siraw gomatgātang saw kan maglaklāko so karniro, ki chiniban da yaken, kan chapatak da chirin a tabo ni ĀPO nyaya.
12 Sinpangan na, binata ko dyira a kon ko, “An kosto kan nainkalintegan dyinyo, itoroh nyo dyaken tangdan ko. Ki an engga, kapyahen nyo na.” Dawa, tinangdanan da yaken so tatdo a poho a plata a pirak.*11:12 Mat. 26:15; 27:9-10
13 Binata ni ĀPO dyaken a kāna, “Ipoha mo tatdwaya poho a plata a pirak do pangapyanaw so kwarta do Timplo.”†11:13 Mana “Ipoha mo do magdamdamili so angang.” Dawa, iyaw bata daya kakoskostwan na a bāyad ko inhap ko, as nakaipoha ko sya do pangapyanaw so kwarta do Timplo.
14 Sinpangan na, pinotot ko chadadwa naw a sarokod a napangaranan so Tōnos tan pangipaboyan ko sya a nararayaw tōnos no kapaylipos no Joda kan Israel.
15 Katayoka na binata dana ni ĀPO dyaken a kāna, “Changori, mirwa ka na magpaspastor, ki mayparin ka akmas sigodaw a abo so sirsirbi a pastor. 16 Ta mapatnek akonchi so asa magpaspastor so karniro ko a manginonolay sira do pakararayawan da, mana dya maychichwas so orbon mana dya mangāgas so mabigaran mana dya mamakan so masalon-at. Basbāli a michan siras matatabaw, as kakso nas koko daw tan masitsitan na tabo asi daw.
17 Kapakāsi pa no nawri
a abos sirsirbi a pastor a mangaro so arban na!
Matabtaban pakono tachay na kan mahawhaw pakono kawanan a mata na.
Magsingkol pakono intīro a tachay na,
kan magbolding pakono do kawanan a mata‡11:17 Iyaw tachay, ki ayit. Iyaw kawanan a mata, ki pagsirig. na!”

- Sakaryas
- <
- 11
- >

*11:1 11:1 Siraw kayokayo a sidro do tana a Lebanon, ki matotohos kan rarakoh sa a kayo kan naosar sa a pinamatnek so Timplo.

†11:2 11:2 Iyaw kayo a saheng, ki gagāngay a kayo do Lebanon. Oyod aba a rakoh mana mabalor a akmas sidro.

‡11:3 11:3 Iyaw chakey na batahen, ki “magtotoray”.

§11:8 11:8 Do kadwan a manoskripto, ki bata na a “Siraw karniro mangipsok dyaken.”

*11:12 11:12 Mat. 26:15; 27:9-10

†11:13 11:13 Mana “Ipoha mo do magdamdamili so angang.”

‡11:17 11:17 Iyaw tachay, ki ayit. Iyaw kawanan a mata, ki pagsirig.

© 1996 WBT