- Genesis
- <
- 22
- >

22
No Kasoot No Dyos Si Abraham
1 Napahabas nawri, sinoot no Dyos si Abraham. Tinawagan na a kāna, “Abraham!”
Ki tominbay si Abraham, “Ari ako dya, mo Āpo.”
2 Binata no Dyos a kāna, “Apen mo iyaw moybohaya pōtot mwa si Isaak a chadaw mo, as kangay mo do tana a Moria. Idāton*22:2 No klasi a dāton, ki matemtem iyaw maidātonaw. Gen. 8:20 mo dyaken si Isaak do asaya tokon a ipaboya konchi dyimo.”
3 Nanganohed si Abraham, dawa, minhep a naybangon do kamabekasanaw. Nangasdasda so kayo a pangorno nas dāton naw, as inkarga na do asno naw a pinasangaan na. Inhap nas Isaak kan siraw dadwaw a adipen na, as nakaisiknan da so kominwan do inbaheyaw ni Āpo dya. 4 Do chatatdo naw a araw, naboya dana ni Abraham kasngen nawri a yanan. 5 Binata na dyirad adipen na saw a kāna, “Myan kamo na dya kontodo asnwaya, ta may kami kan anak kwaya dwa daw a magdaydayaw do Dyos, as maybidi kaminchi dyinyo.”†22:5 Heb. 11:17-19; Sant. 2:21
6 Do dawri, inhap ni Abraham sindasda naw a kayo a pangorno nas dāton naw, as inpaisabhay nad Isaak a pōtot na. Somarono, inhap naw bahayang naw, as nanghap so inmaya a pamyay na, as nakayam da. 7 Do kayan daw a mayam, naychirin si Isaak di āmang na a kāna, “Mo Āmang.”
“Āngo yahes mom barok?” binata ni Abraham.
“Āngom Āmang, ta myan inmaya kan kayo, ki abayaw idāton ta a orbon karniro?” inyahes ni Isaak.
8 Initbay ni Abraham a kāna, “Iyaw Dyos makatoneng anchi a manoroh dyaten so orbon karniro a idāton ta.” Katayoka na nangibahey syay, tinongtong daw nayam.
9 Do nakapakarapit daw do yananaw no inbaheyaw no Dyos dya, namarin si Abraham so pangidātonan, as nakapaychichipeh nas sindasda naw a kayo do hapotaw no pangidātonan na. Sinpangan na, binahod‡22:9 No chakey na batahen bahod do Hebreo, ki bahoden kakamay kan kokod a akmas kapamahod so binyay a pangidāton. nas Isaak, as nakapakabat na sya do kayowaw. 10 Do dawri, inhap naw bahayangaw tan dimanen naranaw pōtot naw. 11 Ki nanyeng a naychirin iyaw Anghil ni Āpo§22:11 Chiban nyo nakailawlawagan Gen. 16:7 a yapod hanyit a kāna, “Abraham, Abraham!”
Ki tinbay ni Abraham a kāna, “Ari ako dya, mo Āpo.”
12 “Dimanen mwabaw pōtot mwaya. Paynyinan mwaba. Masigorādo a chapatak ko na a oyod a manganohed ka kan magdayaw ka do Dyos maynamot ta aran iyaw moybohaya a pōtot mo, ki chinaskeh mwaba itoroh dyaken.”*22:12 Jn. 3:16; Roma 8:32
13 Sinpangan na, nanyideb si Abraham, ki naboya na myan mahakay a karniro a nachisadyit so olong do kayowaw a mabodis. Yangay na inhap, as pinarti na a indāton do Dyos a tadin pōtot naw. 14 Pinangaranan Abraham nawri a yanan so “Si Āpo Manoroh.”†22:14 Do chirin Hebreo, ki “Jehoba-jireh” Aran sichangori, ki batabatahen da pan tawotawo a, “Do tokon ni Āpo, ki maitoroh anchi.”
15 Do dawri, minirwa a naychirin iyaw yapwaw do hanyit a Anghil ni Āpo di Abraham a kāna, 16 “Abraham, yaken si Āpo a maychirin dyimo, kan yaken magkari dyimo do mismo a ngaran ko a maynamot do pinarin mwaya, as kan abaw wedwed mo a mangitoroh so pōtot mwaya moyboh, 17 taywara bindisyonan koymo. On, payparohen ko saw kapotōtan mo a akmas kāron bitohen do tohos mana akmas kāron anay do payis no kanayan. Abāken danchi no kapotōtan mo nasnasyon saya a kabōsor da. 18 As maynamot do kapotōtan mo, mabindisyonan sanchiw tabo tawotawo do tanaya maynamot do kapagtongpal mwaya so bilin ko.”‡22:18 Gen. 12:2-3; 26:4; Sant. 2:21-24
19 Sinpangan na, naybidi sa Abraham kan Isaak do yanan daw no adipen na saw. Nakapaybidi darana do Beerseba, kan dawriw niyanan Abraham.
Siraw Kapotōtan Ni Nahor
20 Napahabas nyaya, nadamag ni Abraham a myan saw anak ni Milka a baket ni kakteh na Nahor. 21 Siraw mahahakay a anak na, ki si Os, iyaw matoneng, si Bos a adyen na, kan si Kemwel a āmang ni Aram. 22 Myan pa saw anak ni Milka a mahahakay a sa Kesed, Haso, Pildas, Jidlap, kan Betoel. 23 Si Betoel, ki āmang ni Rebekka. Siraw nyaw wawaho a anak ni Milka di Nahor a kakteh ni Abraham. 24 Si Reoma a minabakes ni Nahor, ki myan pa saw anak na mahahakay a sa Teba, Gaham, Taas, kan Maaka.

- Genesis
- <
- 22
- >

*22:2 22:2 No klasi a dāton, ki matemtem iyaw maidātonaw. Gen. 8:20

†22:5 22:5 Heb. 11:17-19; Sant. 2:21

‡22:9 22:9 No chakey na batahen bahod do Hebreo, ki bahoden kakamay kan kokod a akmas kapamahod so binyay a pangidāton.

§22:11 22:11 Chiban nyo nakailawlawagan Gen. 16:7

*22:12 22:12 Jn. 3:16; Roma 8:32

†22:14 22:14 Do chirin Hebreo, ki “Jehoba-jireh”

‡22:18 22:18 Gen. 12:2-3; 26:4; Sant. 2:21-24

© 1996 WBT